སྤྱི་ནོར་༧གོང་ས་༧སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་དགུང་གྲངས་ཧྲིལ་པོ་༨༣དང་།བོད་ལུགས་ལྟར་ན་དགུང་གྲངས་༨༤ལ་ཕེབས་ཟིན་པ་རེད།སྤྱིར་ས་ཆེན་པོ་ལ་གནས་པའི་བྱང་ཆུབ་སེམས་དཔའ་རྣམས་སྡུག་བསྔལ་བའི་སེམས་ཅན་གྱི་དོན་དུ་བསམ་བཞིན་བྱོན་པར་སྐུ་ངལ་གྱི་མཚན་མ་ཡེ་ནས་མེད་ནའང་།ཐུན་མོང་གདུལ་བྱའི་སྣང་ངོར་མི་ཡི་གཟུགས་སུ་བྱོན་པ་ཞིག་ཡིན་སྟབས།སྐུ་ངལ་གསོ་བ་སོགས་ཀྱི་མཛད་པ་ནི་དུས་རྒྱུན་དུ་ལྷོད་ཡང་གཏན་ནས་མི་རུང་བའི་གནད་དོན་ཆེན་པོ་ཞིག་ཏུ་གྱུར་ཡོད།ཉེ་ཆར་ལ་དྭགས་ཀྱི་ཕྱོགས་སུ་ཟླ་གཅིག་ཙམ་རིང་ཆིབས་བསྒྱུར་བསྐྱངས་པའི་སྐབས།ཡར་མར་གྱི་མཛད་འཆར་རྒྱས་དྲགས་པ་དང་།ཁོར་ཡུག་དང་གནས་སྟངས་སྣ་ཚོགས་པའི་དབང་གིས་སྐུ་ཐང་ཆད་པའི་རྣམ་འགྱུར་གསལ་པོ་མཇལ་རྒྱུ་ཡོད་པ་མ་ཟད།༧གོང་ས་མཆོག་གང་ཉིད་ཀྱི་ཞལ་ནས་ཀྱང་དེ་ལུགས་གསལ་པོ་གསུངས་ཡོད་པ་ཚང་མས་ཤེས་རྟོགས་བྱུང་ཡོད་པས།མ་འོངས་པར་སྐུ་བཅར་སྐུ་འཁོར་རྣམ་པས་ཀྱང་གནད་དོན་དེ་དག་གི་ཐོག་ལ་ཐུགས་བསམ་ངེས་པར་དུ་བཞེས་དགོས་པ་ཞིག་རེད།